## Educació forma els docents de la Comunitat Valenciana en prevenció del suïcidi en l’àmbit escolar

*** Esta iniciativa forma part del Pla de salut mental del Consell i està organitzada pel CEFIRE d’Inclusió, Benestar i Salut Mental
* El termini d’inscripció al curs està obert fins al 3 de novembre**

La Conselleria d’Educació, Cultura, Universitats i Ocupació, a través del CEFIRE d’Inclusió, Benestar i Salut Mental, ha organitzat la formació ‘Prevenció i abordatge de la conducta suïcida i autolesió en centres educatius’.

Els docents de la Comunitat Valenciana poden inscriure’s en este curs a través de la pàgina web del [CEFIRE](https://portal.edu.gva.es/cefireinclusiva/va/inici/) fins al pròxim 3 de novembre. El curs s’impartirà del 15 d’octubre al 13 de desembre de 2024.

La iniciativa forma part del Pla de salut mental, aprovat pel Consell i coordinat per la Direcció General d’Innovació i Inclusió Educativa i l’Oficina Autonòmica de Salut Mental i Addiccions.

“Esta formació té com a objectiu proporcionar al professorat les ferramentes necessàries per a detectar i previndre situacions de risc en l’àmbit escolar, amb un enfocament integral i centrat en el benestar dels estudiants”, ha assenyalat la directora general d’Innovació i Inclusió Educativa, Xaro Escrig.

Conscients de les necessitats del sistema educatiu en les qüestions vinculades amb el benestar i la salut mental, s’han planificat per a l’any 2025 l’oferta de noves edicions addicionals d’este curs i altres formacions relacionades.

A més, este curs especialitzat en la prevenció del suïcidi se suma a la formació ja realitzada el mes de juliol passat per a tots els orientadors educatius en detecció, intervenció i derivació d’alumnat amb problemes de salut mental, impartida per professionals del sistema sanitari.

S’espera una alta participació del professorat en este curs donada la rellevància de la formació en el context actual de salut mental i benestar en les aules.

Fecha: 21/09/2024